Malusi Gigaba se vrou rand hom glo aanNorma Gigaba, Malusi Gigaba se vrou, in 2017 tydens die staatsrede by die parlement. (Foto: GCIS) Die voormalige minister van finansies, Malusi Gigaba, se vrou is in hegtenis geneem nadat sy hom glo aangerand het. Brig. Hangwani Mulaudzi, woordvoerder van die Valke, het Vrydagaand gesê ŉ “verdagte” is aangekeer nadat haar man glo vroeër die week ŉ saak van aanranding teen haar gelê het. Sy is Vrydagaand by die Brooklyn-polisiestasie in Pretoria aangehou en sal Maandag in die Hatfield-landdroshof verskyn op aanklagte van aanranding en opsetlike saakbeskadiging. eNCA kon intussen vasstel dat dié verdagte Norma Gigaba is en dat Malusi glo die slagoffer is. Haar prokureur, Victor Nkwashu, het aan News24 gesê Norma is Saterdag op borgtog van R5 000 vrygelaat. “Sy is bly om weer haar kinders te sien, maar hoes vreeslik nadat sy ŉ aand in die selle deurgebring het,” het Nkwashu gesê. Hy wou nog nie sê of Norma skuldig of onskuldig gaan pleit nie. Malusi is verlede jaar deur die parlement daaraan skuldig bevind dat hy die wet oortree het toe hy burgerskap aan die omstrede Guptas-sakefamilie versoek en sommer self toegestaan het. Hy is egter nog geen straf hiervoor opgelê nie.